﻿ 310 RECENZII 4 MARIA CONSTANTINESCU, Programe integrate și proactive pentru grupurile vulnerabile , Editura Pro Universitaria, București, 2018 Cartea Programe integrate și proactive pentru grupurile vulnerabile a dnei prof. univ. dr. Maria Constantinescu constituie o sinteză a cercetărilor efectuate după finalizarea studiilor doctorale (București, 2003) și se focalizează asupra contribuțiilor aduse în domeniul asistenței sociale și sociologiei. Autoarea este absolventă a Facultății de Filosofie, secția Psihologie, Universitatea din Bucuresti (1976), iar doctoratul l-a susținut în domeniul sociologie cu tema Competență socială și competență profesională . Pregătirea domniei sale în psihologie și doctoratul în sociologie au ajutat-o să se implice în o serie de proiecte de cercetare cu teme din sfera psihosociologiei și asistenței sociale, optând pentru o abordare integrată a asistenței sociale, o ,,asistență socială activă a grupurilor vulnerabile” (Zamfir E., 2015: 31). Cartea se adresează specialiștilor din domeniul sociologiei, asistenței sociale și psihosociologiei, precum și studenților, masteranzilor și doctoranzilor din aceste domenii de studii. Dintre grupurile vulnerabile, care au constituit și grupurile-țintă ale proiectelor de cercetare, merită a fi menționate următoarele: adolescenții și consumul de alcool, elevii – victime ale violenței școlare, grupurile minoritare (rromii), delincvenții minori și alte grupuri excluse și marginalizate. De asemenea, cititorii vor descoperi demersul riguros al acestor cercetări, întrucât proiectele de cercetare prezentate au atât o componentă teoretică, cât și o componentă aplicată, prezentând un model integrat și implementat de prevenire fie a consumului de alcool la nivelul comunității, bazat pe date concrete și pe o politică sistemică, fie a unui program proactiv de prevenire și reducere a violenței în școală, a unor programe socioeducaționale de incluziune a grupurilor minoritare etc. În special tinerii care sudiază în aceste domenii vor afla cum pot fi utilizate unele metode specifice domeniului științe sociale : ancheta sociologică bazată pe chestionar, interviul, observația și experimentul, − acesta din urma fiind utilizat în mai multe cercetări prezentate în această carte −, și este o metodă mai puțin folosită în derularea proiectelor de cercetare, întrucât, în general, este greu de realizat, de creat condițiile pentru un experiment. De aceea considerăm că și prin aceasta, cartea aduce un plus de informație și valoare. Tot atât de interesante sunt și cercetările care s-au axat pe rolul inteligențelor multiple ,,Multiple intelligences for better inclusion” (Constantinescu M. și C., 2014) pentru o mai bună incluziune și studiul ,,Specific Competencies in the Management of Juvenile Delinquents”, (Constantinescu M. și C., 2015), care a urmărit creșterea resurselor de formare profesională ce va consolida participarea diferitelor părți implicate în gestionarea delincvenței juvenile, pentru a răspunde mai bine nevoilor de incluziune socială a infractorilor minori. Toate acestea recomandă cartea dnei. prof. univ. dr. Maria Constantinescu spre a fi citită cu interes. Flavius Mihalache 